《书事寄万年厉员外》
唐代·刘得仁

帝城皆剧县，令尹美居东。遂拜赵张下，暂离星象中。

拥归从北阙，送上动南宫。紫禁黄山绕，沧溟素浐通。

封疆亲日月，邑里出王公。赋税充天府，歌谣入圣聪。

土膏寒麦覆，人海昼尘蒙。廨宇松连翠，朝街火散红。

文场新桂茂，粉署旧兰崇。留客挥盈爵，抽毫咏早鸿。

前驺潘岳贵，故里邵平穷。劝隐莲峰久，期耕树谷同。

凫飞将去叶，剑气尚埋丰。何必华阴土，方垂拂拭功。

作者简介：刘得仁（约公元八三八年前后在世），唐朝时期作家，字、里、生卒年均不详，约唐文宗开成中前后在世。相传他是公主之子。长庆中，（公元八二三年左右）即有诗名。自开成至大中四朝，昆弟以贵戚皆擢显位，独得仁出入举场三十年，竟无所成。得仁著有诗集一卷，《新唐书艺文志》传于世。